ভারতের কুলভূষণ যাদবকে চরবৃত্তির অভিযোগে মৃত্যুদণ্ড দিয়েছে পাকিস্তান। ইতিপূর্বে পাকিস্তানে ধৃত সর্বজিৎকেও আটকে রেখে চরবৃত্তির অভিযোগে যথেষ্ট অত্যাচার করেছিল পাকিস্তান। কিন্তু ভারতেও তো পাকিস্তানি চরেরা ধরা পড়ে কখনও কখনও। কেমন ব্যবহার করা হয় তাদের সঙ্গে? একটি দৃষ্টান্তই এই প্রশ্নের উত্তর দেওয়ার জন্য যথেষ্ট। 
২০০৪ সালে পাকিস্তানের সাজিদ মুনির ভারতীয় গোয়েন্দা বাহিনির হাতে ধরা পড়ে। তার বিরুদ্ধে ভারতের মাটিতে পাকিস্তানের হয়ে চরবৃত্তির অভিযোগ ছিল। আদালতে অভিযোগ প্রমাণিত হয়, এবং আদালত তাকে ১২ বছরের কারাদণ্ডে দণ্ডিত করে। ভোপাল জেলে সাজা খাটতে পাঠিয়ে দেওয়া হয় মুনিরকে। 
সূত্রের খবর, পাকিস্তানে থাকাকালীন করাচিতে একটি খুনের অভিযোগে ধরা পড়ে মুনির। সেই সময়েই পাকিস্তানি গোয়েন্দা সংস্থা আইএসআই যোগাযোগ করে মুনিরের সঙ্গে। মুনিরকে প্রস্তাব দেওয়া দেওয়া হয়, সে যদি ভারতে চরবৃত্তি করতে রাজি হয়, তা হলে তার সাজা মকুব করে দেওয়া হবে। মুনির রাজি হয়ে যায়। ভারতে চলে আসে সে। তার পর এক সময়ে ধরা পড়ে যায়। জেল খাটতে পাড়ি দেয় ভোপালের জেলে। 
আরও পড়ুন
এই খেলার একটাই নিয়ম, ‘ধরা পড়লে তোমাকে আমি চিনি না’, গুপ্তচরদের কাহিনি
ভারতের প্রাক্তন নৌসেনা অফিসারকে ফাঁসির আদেশ পাকিস্তানের। আঁধারে দিল্লি
কিন্তু এখন কেমন আছে মুনির? সূত্রের খবর, ২০১৬ সালে মুনিরের কারাবাসের মেয়াদ সম্পূর্ণ হয়েছে। তার পরে হিসেবমতো পাকিস্তানে ফিরে যাওয়ার কথা মুনিরের। সেই মতো পাকিস্তান প্রশাসনের সঙ্গে যোগাযোগও করে ভারতীয় প্রশাসন। কিন্তু পাকিস্তানের তরফে মুনিরের পাকিস্তানি নাগরিকত্ব সম্পূর্ণ অস্বীকার করা হয়। তাকে নিজেদের দেশে ফিরিয়ে নিতেও অসম্মত হয় তারা। 
সাজার মেয়াদ শেষ হয়ে যাওয়ার পরেও বিগত ১০ মাস ধরে ভোপালের কোহ-ই-ফিজা জেলের একটি সেলেই তাই রয়ে গিয়েছে মুনির। এখন তার রক্ষণাবেক্ষণের যাবতীয় দায়দায়িত্ব ভোপাল পুলিশের জেলা শাখার। তার খাওয়া-পরার সমস্ত খরচ জোগাচ্ছে জেলা পুলিশ। সেই সঙ্গেই তার চিকিৎসা, পোশাক-আশাক— সবকিছুরই দায়িত্ব নিতে হয়েছে ভোপাল জেলা পুলিশকে। বইপত্র বা অন্যান্য প্রয়োজনের ক্ষেত্রেও মুনির নাকি নির্দ্বিধায় জেল কর্তৃপক্ষকেই সব কিছু জানায়। জেল কর্তৃপক্ষও সাধ্যমতো সেই সমস্ত প্রয়োজন মেটানোর চেষ্টা করে। ধরা পড়ার পরে এক সময়ে তার উপর যথেষ্ট অত্যাচার হয়েছে বলেই শোনা যায়। কিন্তু এখন প্রায় রাজার হালেই রয়েছে সে।